google/wiki40b huggingface dataset:
Dava

Istorinis kontekstas

Nors žodis dažnai mininimas Korane, tačiau Korane nėra tikslių žodžio prasmių, paaiškinančių davos vietą musulmonų doktrinoje. Nėra ir faktų, kad Mohamedas būtų jį tiksliai išaiškinęs. Musulmonų akimis, Mohamedas buvo misionierius par excellence.  Po Mohamedo mirties jo misiją perėmė jo sekėjai, musulmonai, kurie laikui bėgant ne tik ją tęsė, bet ir išplėtojo į daugiabriaunę musulmonišką misionieriavimo  tradiciją.
Visgi istoriniai šaltiniai rodo, kad musulmonai ne iš karto ėmėsi misionieriškos veiklos. Per sparčius VII amžiaus antroje pusėje vykusius Bizantijos ir Persijos žemių užkariavimus, vėliau VIII amžiuje ir Šiaurės Afrikoje, ir Centrinėje Azijoje, jie beveik neskelbė islamo privalumų prieš kitas religijas vietos nemusulmonams. Pirmos užkariautų kraštų vietos gyventojų atsivertimo į islamą bangos VIII amžiuje nusirito, dar praktiškai neprasidėjus sąmoningai mulsulmonų misionieriškai veiklai.
Misionieriška musulmonų veikla nukreipta į nemusulmonus. Nors musulmonai per amžius kvietė nemusulmonus pasirinkti islamą, iš pat pradžių tai darė pavieniai  individai ir mažos grupelės.

Šiuolaikinė dava

Šiuolaikinė užbendruomeninė dava yra dviejų tipų: nevyriausybinė ir valdžios remiama. Pastaroji reiškiasi tokių tarptautinių organizacijų kaip Pasaulinė musulmonų lyga, Pasaulinė islamiškosios davos bendrija, Islamo konferencijos organizacija, Pasaulinė musulmoniško jaunimo asociacija forma ir veikla. Šios organizacijos užbendruomeninę dava daugiausiai vykdo finansuodamos antrinių institucijų šviečiamąją ir leidybinę veiklą.
"Achmadija" “ir "Tablighi džamat" yra apolitinių musulmonų judėjimų , užsiimančių dava bendruomenėse visame pasaulye, pavyzdžiai. 
Dvi geriausiai žinomos nevyriausybinės vietinės atstovės nemusulmonų pasaulyje  - islamo bendruomenė Šiaurės Amerikoje  ir „Islamo fondas“ Leisesteryje, Jungtinėje Karalystėje. Šios organizacijos vengia tiesiogii įsitraukti į politinius reikalus ir labiau reiškiasi socialiniu lygmeniu. Jų sąlyginė sėkmė rodo, kad dava iš tiesų atėjo į Vakarus. Kitos, maženės organizacijos, funkcionuoja faktiškai visur.
Flaer

Istorija

Pirmoji grupės repeticija įvyko 2005 m. lapkričio 4 dieną. Anksčiau grupės nariams ne kartą teko kartu groti įvairiose grupėse ir muzikiniuose projektuose. Pirmą kartą FLAER pasirodė 2005 m. lapkričio 16 d. Klaipėdos universiteto (KU) Studentų sąjungos organizuotame muzikiniame konkurse „SOLO 2005“. Pirmoji grupės daina „Iš Lempos“ buvo įrašyta 2005 m. lapkričio 29 d.; ji pateko į „Eurovizijos“ atrankos Mažąjį pusfinalį bei į muzikos festivalį „AntiPOP“ pusfinalį, 2005 m. gruodžio 9 d. vykusį Šiauliuose. 2006 metų sausio 23 d. buvo sumontuotas pirmasis vaizdo klipas „Iš Lempos“, o gegužės 19 d. įrašyta daina „Labas“, susilaukusi susidomėjimo koncertuose Kretingoje ir Gargžduose, vykusiuose 2006 m. balandžio 29-30 d. Prie grupės 2006 m. rugpjūčio 21 d. prisijungęs naujas bosistas Ramūnas Jokubauskas pagyvino muzikinę veiklą. Tai paskatino 2006 m. rugsėjo 15 d. įsikurti savo studijoje.
2007 m. grupė dalyvavo „Eurovizijos“ atrankoje, bet nepateko į tolimesnius etapus. 2007 metų sausio mėn. bosistas Ramūnas Jokubauskas pasitraukė iš grupės. Jį pakeitė ankstesnis bosistas Dima Cvilij, netrukus taip pat pasitraukęs. Grupė iki 2007 m. vasaros pabaigos koncertavo trise. Nuo 2007 m. rugpjūčio vidurio kolektyve elektrine gitara groja Artūras Rukas. Jam atėjus FLAER muzika įgavo „rokavą“ atspalvį, taip pat savo studiją persikraustė į naujas, geresnes bei didesnes patalpas. Nuo 2007 m. spalio mėn. grupė vėl grojo sena sudėtimi – trise (pasitraukė gitaristas). FLAER tuo metu pradėjo įrašinėja 2 oficialius albumus – lietuvių bei anglų kalba.
2007 m. gruodžio 10 dieną FLAER koncertavo Palangos kultūros centre „Ramybė“, jaunimo kino festivalyje „Tavo kinas 2007“. Jam pasibaigus, dalyvaujant žiūrovams, buvo filmuojamas bandomasis klipas dainai „New Love Story“.
2008 m. balandžio mėn. debiutavo Greta Medelytė, grojanti bosine gitara. 2008 m. nacionalinėje atrankoje į „Eurovizijos“ konkursą grupė FLAER su daina „New Love Story“ pateko į pusfinalį, tačiau su 227 žiūrovų balsais liko 7 vietoje ir į finalą nepateko. Atrankoje grupė dalyvavo pasitelkusi vokalistes Akvilę ir Ievą.
WML

WML − (angl. Wireless Markup Language) − supaprastina HTML kalba, naudojama WAP puslapių kūrimui.
WML yra vienas iš XML kalbos taikymų. XML yra tekstų kūrimo kalba, išsivysčiusi iš panašių SGML ir HTML kalbų. Lyginant su XML, SGML yra bendresnė ir sudėtingesnė, tuo tarpu HTML yra siauresnė ir paprastesnė. XML paveldėjo gerąsias abiejų šių kalbų savybes, o tarp jų SGML universalumą bei HTML paprastumą. Savo ruožtu WML sudaro dalis XML ir priedas, leidžiantis ją taikyti WAP poreikiams. WML standartą kūrė WAP Forum; šiandien WML 1.1 versija yra standartas.
WML yra sudaryta iš XML objektų, vadinamų elementais. Svarbiausi elementai yra korta („card“) ir kortų malka („deck“).
Vytis (Vilnius)

Istorija

„Vytį“ ėmė leisti patriotinio sąjūdžio aktyvistų grupė, jo steigėjai buvo Antanas Terleckas, Julius Sasnauskas, Vladas Šakalys. Išleidus pirmuosius 3 numerius, A. Terleckas ir J. Sasnauskas buvo suimti. V. Šakalys su V. Bogušiu išleido 4-ąjį numerį; naujoji redakcija, vadovaujama V. Bogušio ir R. Grigo, parengė ir išleido dar 3 numerius, iš kurių 7-asis buvo konfiskuotas.
Leidinyje buvo pasisakoma prieš Lietuvos ir lietuvių rusinimą, Lietuvos praeities juodinimą, valdžios persekiojimus. Leidinys buvo spausdinamas rotatoriumi, perspausdinamas Čikagoje (JAV). Numerio apimtis siekdavo 60 psl.
Rišaro kalviukas

Paplitimas

Rišaro kalviukai peri Rytų Azijoje (pietų Sibire, Mongolijoje, šiaurės rytų Kinijoje) ir per rudens migracijas skrenda žiemoti į Pietų Aziją. Rudenį stebimas ir Europoje.

Paplitimas Lietuvoje

Pirmą kartą stebėtas Lietuvoje 2013 m. spalio 10 d., per rudeninę paukščių migraciją, o to pačio mėnesio 22 d. ten pat girdėtas jo balsas. Šią naują, į Lietuvos paukščių įrašomą rūšį, Kuršių nerijos pajūryje stebėjo Lietuvoje gyvenantis žinomas suomių kilmės paukščių stebėtojas Kristeris Castrenas. Rišaro kalviukai Lietuvoje neperi.

Gyvenamas biotopas

Mėgsta gyventi atvirose ir dažnai drėgnose užleistose ar prižiūrimose pievose. Tokiam biotope aptinkamas nuo žemų iki 1830 m aukščio altitudžių.

Apibūdinimas

Didžiausia kalviukų genties rūšis. Patinėlis ir patelė beveik vienodo dydžio ir svorio. Jų kūnas laibas, 17–20 cm ilgio, išskėstų sparnų tarpugalių atstumas 29–33 cm, kūno masė 25–36 g. Nugarėlė tamsiai ruda, su dryželiais, krūtinėlė ir kita apatinė dalis su rausvai rudu, vientisu be dryželių atspalviu. Pas patelę pilvo ir krūtinėlės plunksnelės turi mažiau rausvo atspalvio. Jų snapas gana masyvus, ilgokas, viršutinė dalis tamsoka, apatinė ir prie pagrindo gelsvoka. Uodega ir kojos ilgos. Šią rūšį lengva atskirti pagal beveik vertikaliai tiesią stovėseną bei kojų pirštų ilgais nagais, ypač ilgas užpakalinio piršto nagas.

Elgsena

Tipiški, atsiskyrėliškai gyvenantys paukšteliai. Čiulbėjimas garsus. Jo skrydis galingas, nors didesnę laiko dalį praleidžia ant žemės, vikriai pasibėgiodamas, kur maitinasi įvairiais vabzdžiais, jų lervomis ir augalų sėklomis ir sukasi lizdus. Veisimosi sezonas prasideda vėlyvą pavasarį ir ankstyvą vasarą, nuo gegužės iki birželio mėnesio. Lizdas – įduba ant žemės, kuri gali būti paprasčiausiai palikta prabėgusio gyvūno. Paprastai lizdas po aukštesnės žolės kuokštu, kuriame sunešta žolės ar samanų. Lizde 4–6, ar dažniau 4–5 kiaušiniai. Jų lizdavietei gresiant pavojui, abudu – patinėlis ir patelė nuo lizdavietės įsibrovėlį bando nuvilioti savotiškais garsais.
Zodiaks

Istorija

Instrumentinė muzikos grupė Zodiaks, vadovaujama Janio Lusenso, buvo suburta aštuntojo dešimtmečio pabaigoje, o ją sudarė Latvijos Jazepo Vytuolio muzikos akademijos studentai. Ansamblis pradėjo groti neįprastą to meto Tarybų Sąjungos estradai elektroninę sintezatorių muziką, kurioje skambėjo „kosminiai“ garsai, kuriuos jau groto to meto grupės Space ir Kraftwerk. 1980 m. buvo išleistas debiutinis albumas „Disco Alliance“. Albumas sukėlė furorą ir buvo labai populiarus Tarybų Sąjungoje. Tuo metu grupė taip pat sukūrė garso takelį dokumentiniam filmui apie kosmonautus „Žvaigždžių paletė“, taipogi turėjo progą aplankyti Žvaigždžių miestelį bei susipažinti su kosmonautais. Sekančio albumo pavadinimas „Muzika Visatoje“ aiškiai susijęs su kosmine tematika. 1982 m. ansamblis sėkmingai pasirodė Maskvoje vykusioje estrados programoje „Baltijos jaunystė“, kuri tapo baigiamuoju festivalio „Maskvos žvaigždės“, skirto TSRS 60-mečiui ir XIX komjaunimo suvažiavimui, koncertu.
Kazitiškio pagrindinė mokykla

Istorija

1878 m. Kazitiškio apylinkėse veikė slapta lietuviška mokykla. Kazitiškyje mokykla įsteigta 1914 m. Tai buvo valdinė pradinė mokykla, kurioja dėstyta rusų kalba. 1922 m. pradėjo veikti septynmetė lenkiška mokykla. 1939 m. įkurta lietuviška pradinė mokykla. 1949 m. ji tapo septynmete, 1960 m. – aštuonmete, 1992 m. – devynmete. 1999 m., pradines klases iškėlus į rekonstruotą pašto pastatą, mokykloje atidaryta 10 klasė ir priešmokyklinio ugdymo grupė 5-6 metų vaikams. Nuo 2003 m. rugsėjo 1 d. mokykla turi Švedriškės skyrių.
Burenas

Burenas (air. An Bhoireann – didžioji uola) – unikalus karstinis kraštovaizdis Klario grafystės šiaurės vakaruose (Airija). Tai 300 km² karbono kalkakmenio laukas apsuptas Balyvogano (air. Baile Uí Bheachain), Kinvaros (air. Cinn Mhara), Gorto (air. Cort Inse Guare), Korofino (air. Cora Finne), Kilfenoros (air. Cill Fionnabharch), Lisdonvarnos (air. Lios Dúin Bhearna) kaimų ir Juodojo iškyšulio švyturio. Burene yra vandens, kuris teka griovomis tarp klinčių blokų. Griovos gali būti iki kelių šimtų metrų ilgio. Beveik visiškai nėra dirvožemio, todėl augmenija Burene yra itin skurdi. Medžių išvis nėra, išskyrus kelis, pasodintus žmonių, siekiant apsaugoti ūkininkų namus.
Burenas susidarė erozijos būdu, vandeniui graužiant kalkakmenio klodus. Vandens suformuotose griovose kaupiasi dirvožemio dalelės ir ten gali užsimegzti augalijos bei smulkios gyvūnijos gyvybė.
Burenas yra labai trapus. Jį žaloja sunkiasvorė žemės ūkio įranga, nuo chemikalų pakitusi vandens sudėtis, taip pat ir turistai.
Vietovė garsėja retomis alpinėmis gėlėmis, įspūdingomis olomis, duburiais ir ežerais.
Bureno sritis yra kandidatė į UNESCO pasaulio paveldo sąrašą.
Kristīne Opolais

Kristine Opolais (g. 1979 m. lapkričio 12 d.) – Latvijos operos sopranė, kuri atlieka savo pasirodymus visame pasaulyje žinomuose operos teatruose. Mėgstamiausios – Džiakomo Pučinio operos.

Biografija

Opolais gimė Rėzeknėje, Latvijoje, studijavo Latvijos Jazepo Vytuolio muzikos akademijoje. Savo profesinę karjerą pradėjo 2001 m. būdama Latvijos nacionalinė operos ir baleto choro nare. 2003 m. ji tapo soliste.
Algirdas Kaliatka

Biografija

1984 m. baigė Kauno politechnikos institutą. 2003 m. habilituotas technologijos mokslų daktaras. Nuo 1984 m. dirba Fizikinių ir techninių energetikos problemų institute (nuo 1990 m. Lietuvos energetikos institutas).

Mokslinė veikla

Mokslinio darbo svarbiausia sritis – šiluminių ir hidraulinių procesų tyrimai branduolinių reaktorių aušinimo kontūruose. Su kitais ištyrė ir įvertino Ignalinos AE antrojo bloko saugą, šiais duomenimis buvo pagrįstas papildomos reaktoriaus stabdymo sistemos praktinis panaudojimas, taip pat įrengta apsauga nuo šilumnešio srauto mažėjimo viename grupiniame pasiskirstymo kolektoriuje.
Jodas

Pavadinimo kilmė

Jodo garai turi aiškiai violetinį atspalvį – būtent ši savybė ir nulėmė elemento pavadinimą (graikiškai ioeides – mėlynas kaip žibuoklė).

Atpažinimo reakcija

Jodą atpažinti galima jį lašinant ant krakmolo, kadangi jis jungiasi su jodu ir susidaro tamsiai mėlynos spalvos produktas.

Jodo laikrodžio reakcija

Reakcija prasideda vandenilio peroksido ir sieros rūgšties tirpale, į kurį yra įdedamas kalio jodidas, natrio tiosulfatas ir krakmolas. Vyksta dvi reakcijos. Pirmoji yra lėtoji reakcija, jos metu yra susidaro jodas:
H₂O₂ + 2I⁻ + 2H⁺ → I₂ + 2H₂O
Antrosios, greitosios reakcijos, metu jodas virsta į 2 jodo jonus dėka tiosulfato:
2S₂O₃²⁻ + I₂ → S₄O₆²⁻ + 2I⁻
Po kurio laiko tirpalas pakeičia spalvą į tamsiai mėlyną, beveik juodą.

Jodo svarba žmogaus organizmui

Jodas yra labai svarbus ląstelių apykaitą reguliuojančios skydliaukės hormonams. Suaugusio žmogaus organizme yra 20-50 mg jodo.
Jeigu organizme trūksta jodo, sutrinka skydliaukės veikla. Maisto produktuose jodo nedaug. Daugiausia jo yra jūros žuvyje, menkės kepenyse, jūros kopūstuose.
Raimundas Vaitiekus

Biografija

1994 m. baigė Lietuvos žemės ūkio akademiją, ekonomistas – organizatorius.
Šilalės rajono savivaldybės administracijos Vietinio ūkio skyriaus vedėjas, 2003–2007 m. Šilalės rajono savivaldybės mero pavaduotojas. 2009-2010 m. Tauragės apskrities viršininkas, nuo 2010 m. Ministro Pirmininko patarėjas.
1999 m. Lietuvos liberalų sąjungos, 2003 m. Liberalų ir centro sąjungos Šilalės rajono skyriaus narys.
2003–2007 m., 2007–2009 m. bei 2010–2011 m. ir nuo 2011 m. (Šilališkių koalicija) Šilalės rajono savivaldybės tarybos narys. 
Šilalės techninių sporto šakų klubo narys. Sutuoktinė Sigita, sūnus Ignas.
Valdemaras Jacikas

Biografija

1986 m. baigė Klaipėdos politechnikumą, automobilių techninio aptarnavimo ir remonto technikas. ŽŪB „Džeirana“ generalinis direktorius, AB „Grąžtai“ valdybos pirmininkas, UAB „Palangos perliukas“ direktorius.
2000–2003 m., 2007–2009 m. ir 2011–2018 m. Raseinių rajono savivaldybės tarybos narys. 
Iki 2011 m. Naujosios sąjungos Raseinių rajono skyriaus narys. 2011 m. buvo koalicijos „Teisingas sprendimas“ narys.
Smulkaus ir vidutinio verslo konfederacijos tarybos narys. Sutuoktinė Gražina, vaikai Vaidotas, Artūras, Šarūnas.
Netaisyklingoji galaktika

Netaisyklingoji galaktika – netaisyklingos formos galaktika, kuri turi daug tarpžvaigždinės medžiagos, dujų ir dulkių. Jos žymimos Ir (irregular). Tokios galaktikos sudaro ~5 % visų galaktikų. Tai dažniausiai mažos masės (10⁸ - 10¹⁰ Saulės masių), nesimetriškos, padrikos struktūros žvaigždžių debesys. Jų skersmuo yra 3000–30000 šviesmečių. Centrinis telkinys nėra ryškus, nes žvaigždžių koncentracija centre nedidelė. Skirtingų netaisyklingųjų galaktikų regimojo paviršiaus vienetinio kampinio ploto spindesys labai nevienodas. Taip pat jis nevienodas ir tos pačios galaktikos skirtingose vietose. Ryškesnės dėmės - tai pagreitėjusios žvaigždėdaros židiniai. Juose iš dujų tebesiformuoja daug naujų žvaigždžių. Intensyvi žvaigždėdara tokiuose židiniuose trunka keliolika ar keliasdešimt milijonų metų. Stambiausi iš jų tampa jaunais kamuoliniais spiečiais. Tačiau Ir galaktikose randama ir vidutinio amžiaus bei labai senų kamuolinių spiečių.
Cheminė tarpžvaigždinių dujų sudėtis skirtingose Ir galaktikose yra gana skirtinga. Tačiau visur už helį sunkesnių elementų yra nedaug (kelis ar keliasdešimt kartų mažiau negu Saulėje). Dėl to jose susidaro žvaigždės, kurios savo chemine sudėtimi užima tarpinę padėtį tarp nemetalingųjų ir normalios cheminės sudėties žvaigždžių. Netaisyklingosios galaktikos savo chemine evoliucija atsiliko nuo spiralinių ir masyvių elipsinių galaktikų, nes jos formavosi ir tebesiformuoja iš mažesnio tankio progalaktinių debesų. Todėl vidutinis žvaigždinis tankis tebėra mažesnis negu spiralinėse ir elipsinėse galaktikose.
Kai kuriose netaisyklingose galaktikose, ypač stambesnėse, galima aptikti kažką panašaus į menkas skersės ir spiralinių vijų užuomazgas. Anksčiau buvo manoma, kad Didysis Magelano Debesis ir Mažasis Magelano Debesis yra netaisyklingosios galaktikos. Tačiau vėliau buvo atrasta, jog jos turi spiralinę struktūrą ir skerses. Šiuo metu jos priskiriamos SBm tipui.
Valstybinis Asunsjono universitetas

Struktūra

Turi 12 fakultetų, keletą institutų ir mokslinių tyrimų centrų. Universitetas turi platų specialybių ruošimo centrų, išsidėsčiusių provincijoje, tinklą.
Danutė Mušinskaitė

Biografija

1934 m. baigusi Tauragės aukštesniąją komercijos mokyklą, įstojo į kazimieriečių vienuolyną Pažaislyje, o kartu ir į Vytauto Didžiojo universiteto Teologijos-filosofijos fakultetą studijuoti lituanistikos. 1938 m. davė įžadus ir tapo vienuole seserimi Sofija. 1940 m. baigusi studijas įgijo lietuvių kalbos ir literatūros dėstytojos specialybę.
1940–1941 m. mokytojavo Viekšniuose, 1941–1945 m. Kupiškyje, 1945–1947 m. Ramygaloje, 1947–1950 m. Žagarėje. 1950 m. atleista be teisės dirbti šį darbą.
1951 m. įsidarbinusi registratore Pagryžuvio tuberkuliozės sanatorijoje rašomąja mašinėle spaudino ir platino Bernardo Brazdžionio knygą „Per pasaulį keliauja žmogus“. Taip pat platino ir savo sukurtų eilėraščių rinkinius „Benamiai“, „Apie dainą ir sielą“, „Kryžiaus kelias“, „Ugnies krikštas“ ir kt. Eilėse vienuolė ir pedagogė ragino nepasiduoti prievartai.
1960 m. liepos 11 d. saugumo operatyviniai darbuotojai jos bute padarė kratą ir rado daug mašinraščiu padaugintos literatūros, religinio turinio knygų. Liepos 22 d. suimta, apkaltinta tuo, kad daugino ir tarp ligonių bei pažįstamų platino antisovietinę literatūrą. Spalio 12 d. LSSR Aukščiausiojo teismo posėdyje nuteista 4 metams nelaisvės, bylos daiktiniai įrodymai – knygos – sudegintos. Iki 1964 m. kalėjo Novelsko ir Mordovijos lageriuose. Grįžusi iš lagerio dirbo Tauragės keramikos gamykloje drenažo vamzdelių krovėja, slaugė ligonius, buvo nuolat kontroliuojama KGB. 1977 m. tapo pensininke. Apsigyveno pas kongregacijos seseris Kaune.
Traupio pagrindinė mokykla

Istorija

Mokykla įsteigta ir savo veiklą pradėjo 1777 m. (Archiwum Glowne w Warszawie. Patvirtinta Edukacinės komisijos aktu, skyrius A, tomas 44, 1. 312. Teodor Wierzbowsky. Szkoly parafialnej w Polsce i na Litwie). Nuo įsteigimo pradžios daug kartų buvo keičiama mokyklos buveinė. Dabartinis mokyklos pastatas pastatytas 1977 m. 4 km atstumu nuo mokyklos yra Levaniškių pradinio ugdymo skyrius.
Vienintelis Lietuvoje mokyklinis botanikos sodas pradėtas veisti 1989 m. Botanikos daržo įkūrėjas, puoselėtojas ir ekskursijų vadovas ilgametis Traupio mokyklos direktorius, biologijos mokytojas-ekspertas Sigutis Obelevičius, už gamtosauginę veiklą 2001 m. apdovanotas Lietuvos Prezidento dr. Valdo Adamkaus premija. Visos augalų kolekcijos, daugiau kaip 5000 augalų rūšių, formų bei veislių yra surinktos vieno žmogaus.
Gotfrydo Kelerio premija

Gotfrydo Kelerio premija (vok. Gottfried-Keller-Preis) – premija, nereguliariai teikiama reikšmingiausių literatūros, filosofijos arba istorijos kūrinių autoriams. Ją 1922 metais įsteigė Martino Bodmerio fondas Ciuriche. Pavadinta šveicarų rašytojo Gotfrydo Kelerio garbei.
Premijos dydis – 10 000 Šveicarijos frankų. Sąlyga premijai gauti: kūrinys turi būti parašytas viena iš Šveicarijoje vartojamų kalbų ir būti susijęs su šios šalies kultūrinių tradicijų puoselėjimu. Premija teikiama kas 2–3 metai.
Arūnas Ramanavičius

Arūnas Ramanavičius (g. 1966 m. sausio 6 d., Vilniuje) – fizikas, chemikas, Vilniaus universiteto Chemijos ir geomokslų fakulteto profesorius.

Išsilavinimas

1973-1984 m. mokėsi Vilniaus 44-ojoje vidurinėje mokykloje, 1984-1991 m. studijavo Vilniaus universiteto Chemijos fakultete, 1993-1998 m. – studijavo Vilniaus universiteto doktorantūroje ir įgijo fizinių mokslų (chemijos) daktaro mokslinį laipsnį.

Darbinė veikla

Nuo 1998 m. – Biochemijos instituto mokslo darbuotojas, 1998-2001 m. – Vilniaus universiteto Chemijos fakulteto mokslo darbuotojas, 2001-2002 m. vyr. mokslo darbuotojas, 2002-2009 m. – Vilniaus universiteto Analizinės ir aplinkos chemijos katedros profesorius, Vilniaus universiteto Imunologijos instituto Imunoanalizės ir nanotechnologijų laboratorijos vadovas, Vilniaus universtiteto Chemijos fakulteto prodekanas, nuo 2011 m. – Vilniaus universiteto Chemijos ir geomokslų fakulteto Chemijos instituto Fizikinės chemijos katedros vedėjas. Taip pat yra Puslaidininkių fizikos instituto Bionanotechnologijų laboratorijos vadovas.

Mokslinė veikla

1998 m. apgynė daktaro disertaciją, 2002 m. atliko daktaro disertacijos „Katalizinių ir afiniškumo biosensorių kūrimas ir tyrimas“ habilitaciją. 2001 m. suteiktas Vilniaus universiteto docento pedagoginis vardas. 2003 m. suteiktas Vilniaus universiteto profesoriaus pedagoginis vardas.
Perskaitė daugiau kaip 100 pranešimų tarptautinėse ir Lietuvos konferencijose. 1998-1999 m. stažavosi Ruhro universitete, Vokietijoje. 2003-2006 m. buvo Aukštųjų technologijų programos projekto „NanoBioPolymers“ grupės vadovas, 2004-2005 m. buvo Europos Sąjungos Leonardo da Vinčio programos projekto „NanoBioEducation“ vadovas, 2003-2006 m. koordinavo EU Cost Action 853 projektą „Agricultural Bio-Markers for Array Technology“, buvo programos P12 projektų – „Structuring of Polymers“ ir „Colloid and Interface Chemistry for Nanotechnology“ – Lietuvos grupės koordinatorius, Europos Sąjungos struktūrinių fondų BPD 1.5 priemonės projekto „Nanotechnologijų ir medžiagotyros centras (NanoTechnas)“ vadovas. Apdovanotas Lietuvos Respublikos Vyčio Kryžiaus IV laipsnio ordinu, Sausio 13-iosios medaliu. 2002 m. pelnė valstybinę Jaunojo mokslininko stipendiją, 2008-2009 m. pelnė valstybinę mokslininko stipendiją. 2004 ir 2009 metais buvo apdovanotas Vilniaus universiteto Rektoriaus premijomis už išskirtinius mokslinius pasiekimus, taip pat 2009 m. tapo Valstybinės mokslo premijos (kartu su Almira Ramanavičiene) laureatu.
Logoperiodinė antena

Logoperiodinė antena (Logaritminė periodinė dipolinė antena) – kryptinė antena, pasižyminti dideliu stiprinimu, plačiu priėmimo kampu, patvaria konstrukcija, mažais matmenimis ir ypač plačia praleidžiamųjų dažnių juosta. Paprastai naudojama TV bangų priėmimui. Dėl šioms antenoms būdingos tiesios ir stabilios dažninės stiprinimo charakteristikos ypač gerai tinka skaitmeninės televizijos priėmimui.

Konstrukcija

Antena sudaryta iš daugelio lygiagrečiai išdėstytų skirtingo ilgio pusės bangos ilgio dipolinių antenų. Atstumai tarp elementų, kaip ir jų ilgiai yra parenkami pagal periodinį logaritminį dėsnį, priklausomai nuo dažnių diapazono, kuriam yra skirta antena. Antenai priimant bangas, elektrinis laukas ir kiekvieno elemento banginė varža pasiskirsto atitinkamai pagal periodinį logaritminį dėsnį. Fideris yra jungiamas antenos smaigalyje prie trumpiausiojo elemento. Konstrukcija dažnai parenkama tokia, kad antenos įėjimo varža būtų artima 75 Ω, kad leistų ją suderinti su koaksialiniu kabeliu be papildomų derinimo elementų. Taip pat galimas nesimetrinis antenos konstrukcinis variantas, leidžiantis tiesiogiai jungti anteną prie nesimetrinės maitinimo linijos, nenaudojant simetrinimo įtaisų, todėl gaunamas aukštesnis naudingumo koeficientas ir didesnis atsparumas trukdžiams.
Praleidžiamųjų dažnių juosta iš ilgesnių bangų signalo pusės priklauso nuo ilgiausiojo vibratoriaus dydžio, o iš trumpiausiųjų bangų signalo pusės – nuo trumpiausiojo vibratoriaus dydžio. Vibratorių viršūnės turi sutapti su lygiašonio trikampio, kurio viršūnės kampas yra α, o pagrindas yra ilgiausias vibratorius, briaunomis. Kuo mažesnis α, tuo gaunamas didesnis antenos stiprinimas.

Veikimo principas

Skirtingai negu banginio kanalo antenos atveju, logoperiodinės antenos visi vibratoriai yra aktyvieji. Trumpiausiojo vibratoriaus ilgis yra parinktas pagal aukščiausiąjį dažnį, kuriam priimti yra pritaikyta antena. Tuo tarpu ilgiausiasis elementas apsprendžia žemiausią priimamą dažnį.
Vibratoriuose tekančių srovių fazės priklauso nuo vibratorių ilgio, jų tarpusavio sąveikos ir nuo to, kaip jie prijungti prie maitinančios linijos. Trumpesniuose vibratoriuose srovė pagal fazę atsilieka nuo srovės rezonuojančiame vibratoriuje, o ilgesniuose – aplenkia. Tad trumpesni vibratoriai atlieka direktorių vaidmenį, o ilgesnieji – reflektorių vaidmenį. Spindulia­vimo maksimumas nukreiptas link antenos viršūnės. Sumažėjus šaltinio virpesių daž­niui, rezonuos ilgesnis vibratorius. Aktyvioji antenos sritis pasislinks link ilgesnių vib­ratorių, o didėjant šaltinio virpesių dažniui, aktyvioji antenos sritis slinks link trumpesniųjų vibratorių.